איתמר אייכנר

איתמר אייכנר (נולד ב-12 במרץ 1968) הוא עיתונאי ישראלי, מוותיקי הכתבים המדיניים בידיעות אחרונות ובישראל. עומד בראש תא הכתבים המדיניים. זוכה בפרס למצוינות בסקירת התפוצות בתקשורת הישראלית של ארגון בני ברית לשנת 2023. אייכנר נולד בירושלים לשולה, מזכירת מערכת ידיעות אחרונות בעיר. כתלמיד תיכון עבד כמפיק ו"מאזין" במערכת. כנער עבד ככתב צעיר בעיתון הנוער "חמצן". בשנת 1993 סיים תואר ראשון במדעי המדינה מהאוניברסיטה העברית. שירת בצה"ל בחטיבת בנימין. בשנת 1990 לאחר השחרור, עבד ככתב בסוכנות הידיעות הישראלית עתי"ם ומנהל המערכת באזור ירושלים. בשנת 1994 עבד כשנה בתור כתב בעיתון מעריב בתחומי סיקור נושאי דת והתנחלויות. בשנה לאחר מכן התקבל לידיעות אחרונות, ככתב לענייני ירושלים ובית הנשיא. מאז שנת 1997 משמש ככתב מדיני והוא ותיק הכתבים המדיניים בישראל. הוא מסקר את משרד ראש הממשלה ולשכתו, משרד החוץ, בית הנשיא, הקשר בין מדינת ישראל ליהדות התפוצות, אנטישמיות והמאבק הגלובלי באנטישמיות. במסגרת זו כותב כתבות רבות על קהילות יהודיות בינלאומיות ומדווח על תופעות אנטישמיות ברחבי העולם. ב-2017 מונה כראש תא הכתבים המדיניים, גוף שמאגד 30 כתבים מדיניים בישראל ודואג לתדרוכים של בכירי המדינה ושגרירים. בשנת 2023 זכה בפרס בני ברית למצוינות בסיקור התפוצות. הוא זכה בפרס על סיקורו הנרחב בשנת 2022 של המלחמה באנטישמיות והנעשה בקהילות היהודיות ברוסיה, ספרד, פולין ואוקראינה בתקופת המלחמה. כחלק מעבודתו העיתונאית הוא מסקר את בית הנשיא, משרד ראש הממשלה, ואישים בכירים אחרים בישראל. בין אלו זכו חלק מחשיפותיו לפרסום רב. הוא מרבה לבקר שחיתות ופעילות ציבורית בעייתית ובשל כך ספג תגובות וביקורות. בשנת 2018 זכה לחשיפה בינלאומית, כשחשף את שערוריית הקינוח כאשר אירח בנימין נתניהו את ראש ממשלת יפן שינזו אבה במעון ראש הממשלה, לארוחת ערב רשמית וחגיגית, הגיש השף משה שגב קינוח בצורת נעליים. זאת אף על פי שמדובר בחפץ נחות בתרבות היפנית והיפנים אף חולצים את נעליהם בכניסה לבית. תגובת הלשכה הייתה שמדובר בפריט אומנות ייחודי שעיצב האמן טום דיקסון (אנ') ושהקינוח כלל אצות ים כמחווה לראש הממשלה היפני. בשנת 1995, שבועיים בלבד לפני רצח יצחק רבין, חשף אייכנר בעיתון ידיעות אחרונות לראשונה את איתמר בן גביר, אז פעיל תנועת כ"ך בן 19, שהעיד כי הוא וחברו הגיעו עד למכונית הקאדילק של ראש הממשלה יצחק רבין וגנבו את סמלה. בן גביר אף הכריז ”כמו שהגענו לסמל הזה – אנחנו יכולים להגיע לרבין”. ב-2012 דיווח שמפלגת הליכוד שילמה 80 אלף שקל לזמרת שרית חדד כדי שתבצע את השיר "אתה תותח" בכנס בחירות של בנימין נתניהו. מפלגת האופוזיציה יש עתיד פנתה אליה לוועדת הבחירות בראשות אליקים רובינשטיין שמצא את התלונה מוצדקת וקנס את הליכוד ב-80 אלף ש"ח. ב-2017 תיעד את נשיא המדינה רובי ריבלין ורעייתו נחמה משחזרים סצנה מפורסמת מסרט הטיטאניק במהלך הפלגה בעת ביקור ממלכתי בווייטנאם. במרץ 2013, בשעת ביקור נשיא ארצות הברית ברק אובמה, פגש אותו נתניהו בשדה התעופה וכאשר הסיר אובמה את הז'קט שלו, תלה גם נתניהו את הז'קט על הכתף בצורה דומה שזכתה לפרסום רב. אייכנר פרסם בשער ידיעות אחרונות כי התמונה שצולמה בוימה מראש בכדי להביע את אהדת הנשיא לנתניהו. בדצמבר 2019 חשף ב-ynet שראש הממשלה נתניהו ורעייתו שרה הביאו 11 מזוודות בעת ביקור בסך 31 שעות בלבד בפורטוגל בכדי לנצל את שירותי הכביסה במלון על חשבון כספי ציבור. נתניהו ספג ביקורת ציבורית רבה בעקבות המהלך. אייכנר נשוי לנירית, ד"ר לסוציולוגיה ומרצה בכירה, ולהם שני ילדים. איתמר אייכנר, ברשת החברתית פייסבוק איתמר אייכנר, ברשת החברתית אקס (טוויטר) הכתבות של איתמר אייכנר באתר ynet הכתבות של איתמר אייכנר באתר העין השביעית לירן תמרי, פרס עיתונות לכתב "ידיעות אחרונות" ו־ynet איתמר אייכנר, באתר ynet, 5 ביולי 2023 נינה פוקס, פרס מצוינות בסיקור התפוצות יוענק לעיתונאי ynet ו"ידיעות אחרונות" איתמר אייכנר, באתר ynet, 9 באפריל 2023 נועה פרייס‏, סיבוב נוסף בקרב בין נתניהו ל"ידיעות אחרונות", באתר וואלה, 5 ביולי 2016 "הצלחתי למרוח את איתמר אייכנר" - כך נשמעה היועצת המשפטית של משרד רה"מ בהקלטות של ניר חפץ - אייכנר הגיב, 103fm, 25 ביוני 2018 "מעולם לא בדקו אותי ככה, אפילו לא בימי ביבי", באתר אייס, 18 באוגוסט 2021 איתמר אייכנר, קינוח בנעליים לראש ממשלת יפן: "חוסר כבוד ממדרגה ראשונה", באתר ynet, 7 במאי 2018 איתמר אייכנר, "גנבנו לרבין את סמל הקאדילק", ידיעות אחרונות, 1995 מערכת וואלה‏, צפו: שרית חדד שרה לבנימין נתניהו את "אתה תותח", באתר וואלה, 25 בדצמבר 2012 תלם יהב, כתב ו"ידיעות אחרונות", "הופעת שרית חדד בליכוד - עבירה על החוק", באתר ynet, 4 בינואר 2013 כששרית חדד עלתה לנתניהו בעשרות אלפי שקלים: השירים שהשפיעו על הבחירות, באתר מעריב אונליין, 16 ביולי 2022 איתמר אייכנר, וייטנאם, רובי ונחמה ריבלין עושים "טיטאניק" בווייטנאם, באתר ynet, 23 במרץ 2017 יהושע בריינר‏, יחסים חמים? אובמה הוריד הז'קט - נתניהו אחריו, באתר וואלה, 20 במרץ 2013 איתמר אייכנר, 11 ל-31 שעות: תעלומת המזוודות למסע בני הזוג נתניהו, באתר ynet, 8 בדצמבר 2019